钦定古今图书集成/历象汇编/庶征典/第123卷 > 宣帝太建二年五月乙卯仪同黄法𣰰献瑞璧一按陈书宣帝本纪云云===北魏。=== > 隋
## 钦定古今图书集成/历象汇编/庶征典/第123卷 > 宣帝太建二年五月乙卯仪同黄法𣰰献瑞璧一按陈书宣帝本纪云云===北魏。=== > 隋

### 文帝开皇十七年陨石

按《隋书文帝本纪》，不载。　按《五行志》，开皇十七年，石
陨于武安、滏阳间十馀。《洪范五行传》曰：“石自高陨者，
君将有危殆也。”后七载，帝崩。

开皇十　年，宫中石变为玉。

按《隋书文帝本纪》，不载。　按《五行志》，开皇末，高祖于
宫中埋二小石于地，以志置床之所。未几，变为玉。刘
向曰：“玉者至贵也，贱将为贵之象。”及大业末，盗皆僭
名号。

### 炀帝大业十三年西平郡石有文字

按《隋书炀帝本纪》不载。　按《五行志》，大业十三年，西
平郡有石文曰：“‘天子立千年’。百僚称贺。有识者尤之
曰：‘千年万岁者，身后之意也。今称立千年者，祸在非
远’。”明年而帝被杀。